Magyar Olimpiai Bizottság - Nyolcmillió forintot kap a P&G-től a magyar jégkorong-utánpótlás (videóval)
Nyolcmillió forintot kap a P&G-től a magyar jégkorong-utánpótlás (videóval)
Jégkorong, Utánpótlás| 2014.02.26. 13:30
Összesen nyolcmillió forint támogatásban részesül öt magyar jégkorong-utánpótláscsapat a Procter&Gamble, a Tesco és a Magyar Olimpiai Bizottság (MOB) közös kezdeményezése révén.
Amint az a szerdai ünnepségen elhangzott: a MOB szakmai javaslata alapján a Kiskörös HC, a Veszprémi Jéglovagok, a Jászberényi Fókák, az Egri Vitézek és a Központi Sportiskola (KSI) egyenként 1,6 millió forintot kap, a pénzt sportszerek vásárlására és fejlesztésre fordítják. A szimbolikus csekket Szuper Levente korábbi válogatott hokikapus, a P&G sportnagykövete adta át a klubok képviselőinek.
Az ötkarikás játékok világszintű támogatója a januárban és februárban a Tescóban vásárolt termékei révén tudta ekkora összeggel támogatni a hokis utánpótlást.
Az eseményen részt vett a vasárnap zárult szocsi téli olimpia egyik indulója, Szabó Milán sífutó, aki a cég "Köszi Anyu!" elnevezésű kampányának magyarországi nagykövete volt. A sportoló a sajtótájékoztatón megkapta a P&G egyedi készítésű magyar zászlaját, amelyen olvashatók a vállalat közösségi oldalára kiírt szurkolói jókívánságok is.
Szabó Bence, a MOB főtitkára elmondta: a magyarok szocsi szereplését jónak tartja, hiszen volt pontszerző helyezés a rövidpályás gyorskorcsolyázók révén, valamint történelmi pillanat is az alpesi síző Miklós Edit hetedik helyével.
"Mindenki jól helyt állt, maximális teljesítményt nyújtott" - fogalmazott.
Hozzátette: a P&G programja kiváló, mert kiemeli, hogy a szülőknek és különösen az anyáknak milyen fontos szerepük van a sportsikerekben, mennyi áldozatot hoznak, és milyen fontos lelki támaszai ők sportoló gyermekeiknek.
A sajtótájékoztató végén villámtornán vettek részt az ifjú hokicsapatok, melyen tevékeny szerepet vállalt Szuper Levente.
"Nagyon örülök, hogy a P&G kezdeményezésével nem csupán tehetséges kis hokisok támogatásához járulhattam hozzá, akik a jövő olimpikonjaivá válhatnak, de a sport fontosságára és az édesanyák szerepére is felhívtuk a figyelmet. Egy sportoló életében óriási szerepet játszanak a szülők, amiért örökre hálásak lehetünk. - mondta a kampány nagykövete, a jégkorong válogatott kapus, aki jelenleg a hoki utánpótlás egyik budapesti szakosztályvezetőjeként tevékenykedik, így örömmel vállalta a P&G felkérését.
(Fotók: Kovács Anikó>